**ZAKON**

**O IZMJENI I DOPUNAMA ZAKONA O SUZBIJANJU KORUPCIJE,**

**ORGANIZOVANOG I NAJTEŽIH OBLIKA PRIVREDNOG KRIMINALA**

Član 1.

U Zakonu o suzbijanju korupcije, organizovanog i najtežih oblika privrednog kriminala („Službeni glasnik Republike Srpske“, broj 39/16), u članu 1. poslije riječi: „jedinica“ dodaje se riječ: „javnog“, kao i u cijelom tekstu Zakona u odgovarajućem padežu.

Član 2.

U članu 4. u stavu 1. poslije riječi: „republičkog“ dodaje se riječ: „javnog“, kao i u cijelom tekstu Zakona u odgovarajućem padežu.

Član 3.

Član 13. mijenja se i glasi:

„(1) Posebno odjeljenje suda nadležno je na cijeloj teritoriji Republike Srpske za krivična djela propisana Krivičnim zakonikom Republike Srpske (‘Službeni glasnik Republike Srpske’, broj 64/17) i to:

1. teško ubistvo (član 125. stav 1. tačka 8. i stav 2. u vezi sa stavom 1),
2. otmica (član 142),
3. trgovina ljudima (član 145),
4. trgovina djecom (član 146),
5. udruživanje radi vršenja krivičnih djela trgovine ljudima i djecom (član 147),
6. primanje mita u obavljanju privredne djelatnosti (član 256),
7. davanje mita u obavljanju privredne djelatnosti (član 257),
8. utaja poreza i doprinosa (član 264. stav 3), ukoliko iznos obaveze čije se plaćanje izbjegava prelazi 200.000 KM,
9. napad na ustavno uređenje (član 278),
10. ugrožavanje teritorijalne cjeline (član 279),
11. dovođenje Republike Srpske u položaj potčinjenosti ili zavisnosti (član 280),
12. ubistvo predstavnika najviših organa Republike Srpske (član 281),
13. otmica najviših predstavnika Republike Srpske (član 282),
14. oružana pobuna (član 283),
15. sprečavanje borbe protiv neprijatelja (član 284),
16. služba u neprijateljskoj vojsci (član 285),
17. pomaganje neprijatelju (član 286),
18. protivzakonito formiranje paravojnih i parapolicijskih snaga (član 287),
19. podrivanje odbrambene moći Republike Srpske (član 288),
20. diverzija (član 289),
21. sabotaža (član 290),
22. špijunaža (član 291),
23. odavanje tajne Republike Srpske (292),
24. upućivanje i prebacivanje na teritoriju Republike Srpske oružanih grupa, oružja i municije (član 293),
25. pozivanje na nasilnu promjenu ustavnog uređenja Republike Srpske (član 294),
26. pomoć učiniocu poslije izvršenog krivičnog djela protiv ustavnog uređenja Republike Srpske (član 295),
27. stvaranje grupe ili organizovane kriminalne grupe za vršenje krivičnih djela protiv ustavnog uređenja Republike Srpske (član 296),
28. pripremanje krivičnih djela protiv ustavnog uređenja Republike Srpske (član 297),
29. terorizam (član 299),
30. finansiranje terorističkih akrivnosti (član 300),
31. stvaranje terorističkih grupa ili organizacija (član 301),
32. javno podsticanje na terorističke aktivnosti (član 302),
33. vrbovanje i obučavanje za vršenje terorističkih djela (član 303),
34. formiranje i obučavanje grupa radi pridruživanja stranim terorističkim organizacijama (član 304),
35. uzimanje talaca (član 305),
36. zloupotreba službenog položaja ili ovlašćenja (član 315), u slučaju kada je učinilac krivičnog djela službeno ili odgovorno lice izabrano ili imenovano od Narodne skupštine Republike Srpske, Vlade Republike Srpske i njenih ministarstava ili Visokog sudskog i tužilačkog savjeta,
37. primanje mita (član 319),
38. davanje mita (član 320),
39. trgovina uticajem (član 321),
40. nesavjestan rad u službi (član 322), u slučaju kada je učinilac krivičnog djela službeno ili odgovorno lice izabrano ili imenovano od Narodne skupštine Republike Srpske, Vlade Republike Srpske i njenih ministarstava ili Visokog sudskog i tužilačkog savjeta,
41. napad na sudiju i javnog tužioca (član 339),
42. povreda zakona od strane sudije ili javnog tužioca (član 346),
43. udruživanje radi vršenja krivičnih djela (član 365),
44. izvršenje krivičnog djela u sastavu kriminalnog udruženja (član 366).

(2) Posebno odjeljenje suda nadležno je na cijeloj teritoriji Republike Srpske i za krivična djela navedena u Glavi XXVI– Krivična djela protiv pravosuđa Krivičnog zakonika Republike Srpske, ako su učinjena u vezi sa krivičnim djelima iz stava 1. ovog člana.

(3) Posebno odjeljenje suda nadležno je na cijeloj teritoriji Republike Srpske i za krivično djelo pranje novca iz člana 263. Krivičnog zakonika Republike Srpske ako je učinjeno u vezi sa krivičnim djelima iz stava 1. ovog člana.

(4) Ako u toku glavnog pretresa sud ustanovi da nije riječ o krivičnom djelu iz stava 1. ovog člana, neće dostaviti predmet nadležnom sudu, nego će sam sprovesti postupak i donijeti odluku.“

Član 4.

U krivičnim predmetima u kojima je stvarna nadležnost suda izmijenjena odredbama člana 3. ovog zakona, postupci koji su započeti pred nadležnim sudom okončaće se prema odredbama ranije važećih propisa.

Član 5.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: 02/1-021-981 /17 PREDSJEDNIK

Datum: 13. septembar 2017. godine NARODNE SKUPŠTINE

***Nedeljko Čubrilović***